El que no t'han explicat de les 24H de Resistència en Ciclomotor 2012\nAquest passat cap de setmana, 1 i 2 de setembre, s'ha celebrat al Parc del Tenes de Lliçà d'Amunt la XXXIII edició de les 24 Hores Internacionals de Resistència en Ciclomotor de la Vall del Tenes que ha estat guanyada per l'equip Sis de Sis Racing, format per Santi Bertran, Òscar González i Jordi Rodés.\nAquest edició de les 24H ha batut el rècord de voltes, amb 497, i de quilòmetres, amb 854,32. A més, només tres equips van abandonar sense acabar la competició. La prova va comptar amb equips de França, Holanda i Itàlia i amb pilots de renom del motocròs i l'enduro com Javier García Vico, Aleix Espargaró, Rubén Luengo, Òscar González, Marc Solam, Santi Roig, Joan Ardid o Pere Jofre Pérez.\nL'equip Sis de Sis Racing, format per Santi Bertran, Òscar González i Jordi Rodés, va guanyar la 33a edició de les 24 Hores Internacionals de Resistència en Ciclomotor de la Vall del Tenes-Gran Premi Circuit de Catalunya d'enguany; seguit de l'equip Circuit MX Yasuni que va classificar-se en segona posició, a només 42 segons de diferència del vencedor. La tercera posició va ser per l'equip Taller Pelayo; i l'equip del pilot de MotoGP Aleix Espargaró, GCR41, va acabar en quarta posició.\n► Classificació final de la cursa\nEl que no es veu de les 24 Hores\nLa Regidoria de Joventut de l'Ajuntament de Lliçà d'Amunt va estar present a la cursa per ensenyar-te tot el que no es veu de la festa del motor del nostre municipi. Posa't l'acreditació, passa i mira!\nDurant la cursa els organitzadors tenen poc temps per descansar, son 24 hores molt intenses en les que no deixen de passar coses i l'equip ha d'estar per resoldre qualsevol problemàtica. Un cop entrem a la zona d'organització ens trobem, en primer lloc, la cabina de Reprografia i Classificacions on es dediquen a actualitzar la informació al web oficial, a les xarxes socials i a l'aplicació per mòbils estrenada aquest any. Però no només fan això, també actualitzen, imprimeixen i reparteixen les classificacions en paper que arriben al públic.\nAl costat hi ha la Direcció de cursa i la Megafonia: la Direcció són els encarregats de vetllar per la seguretat dels pilots avisant-los si incompleixen alguna de les normes, penalitza-los o ajudar-los si els sorgeix cap problema. Són els màxims responsables de la cursa; i la Megafonia és allò que escoltem durant el transcurs de la cursa, els Espiquers. Aquest any es comptava amb dos que es substitueixen per descansar i que es dediquen a animar al públic i avisar per megafonia quan passa quelcom amb els pilots.\nUna de les parts més importants de la cursa és el Cronometratge. Aquest compta amb dos espais diferenciats que podem veure des de fora en forma de mòduls de dos pisos. A la part d'avall hi ha el comptavoltes digital i a la part de dalt hi ha els comptadors manuals formats per tres persones que compten, al mateix temps, les motos que passen per la línia de sortida. Aquesta informació li donen al supervisor, revisa que a les tres paperetes digui el mateix i sigui correcte i li passa a la persona que actualitza la informació a l'ordinador per què arribi a la Classificació que comentàvem abans.\nTambé vam estar als Box on els equips revisen, arreglen les seves motos i descansen mentre gaudeixen mirant la cursa i animant als seus pilots. Els canvis de pilot i el repostatge no es poden fer al Box, hi ha un lloc específic i totalment separat on el públic no hi pot accedir de cap de les maneres. Per fer el canvi de pilot, el substitut ha de sortir del box totalment equipat amb tots els mitjans de seguretat posats. N'hi ha equips que aprofiten per revisar la moto, n'hi ha d'altres que aprofiten per donar-se indicacions i n'hi ha que fan el canvi en mil·lèsimes de segons.\nEl circuit compta amb un espai de descans i una zona lúdica al Pinar de la Riera. El Padock és el lloc de descans dels pilots, dividit entre el Pinar i el pàrquing de la Piscina Municipal, on els equips poden plantar les seves Caravanes, tendes de campanya, cotxes, etc. La zona del Bar compta amb tres espais diferenciats: per un costat està la barra i terrassa on el públic pot demanar el què vulgui; a la zona de la cuina els organitzadors tenen espai per dinar, descansar i desconnectar sense distraccions; i la zona VIP, totalment tancada on mengen les autoritats.\nEls darrers 30 minuts es concentren tots els voluntaris de l'organització a la zona de la Direcció de la cursa preparant el final de la cursa, l'arribada de les autoritats, l'entrega de premis, etc. El temps passa molt de pressa i hi ha moltes coses a fer, ningú para i tothom corre d'un costat a un altre. Un cop acabada la cursa i les autoritats reben les motos, el públic i familiars dels pilots envaeixen el circuit per felicitar-los i dona-los suport.\nCATEGORIA: Activitats, Bloc, Festa Major, Imatges, Sabies que...?


Xocolates Valor avança la cremà en l'inici de les semis davant Unics Kazan\nValencia Basket vol fer el primer pas cap a una nova final de la 7DAYS Eurocup en el seu primer partit davant el Unics Kazan (dimarts 19, 18:30h, Fonteta, Teledeporte) i per a ajudar-nos a crear l'ambient de les grans cites europees i seguir amb el nostre repte de #DefensemLaFonteta, Xocolates Valor ha preparat unes activitats d'animació a l'altura de la importància de la cita. Foc per a rebre a l'equip en la vespra de la gran nit de les Falles, repartiment de xocolatines i sobres de cacau solubre en l'entrada del pavelló, 8.000 aplaudidors per a no parar d'animar, llançament de camisetes a les graderies i un lot de xocolate per al guanyador del concurs plantejat en les Xarxes Socials. Un avançament de la Cremà està preparat a la Fonteta.\nBusquem finalistes per a guanyar un lot de Xocolates Valor\nLes xarxes socials de Valencia Basket tornaran a ser el lloc indicat per a triar als dos seguidors del nostre equip que competiran sobre el parquet de la Fonteta entre el primer i el segon quart de l’encontre davant els russos per portar-se un regal molt dolç: un lot compost per Huesitos de xocolate amb llet i xocolate negre i tauletes de Xocolates Valor.\nPer a participar només has de buscar la publicació de Xocolates Valor en la pàgina oficial de Facebook del Valencia Basket i respondre a la pregunta. Entre tots aquells que contesten de forma encertada es triaran a l'atzar dos finalistes que es donaran a conéixer a les cinc de la vesprada del dilluns. Tots dos finalistes hauran de complir tots els requisits per a participar i ser validats durant la següent hora a ser triats. A tots ells se'ls enviarà un missatge privat en el mateix Facebook, que hauran de contestar amb un telèfon de contacte abans d'una hora. Si no ha sigut possible contactar, passada l'hora, es recorrerà als suplents triats.\nFoc a la Fonteta per a avançar la Cremà\nXocolates Valor manté la tradició de que el foc siga protagonista quan arriben els partits a la Fonteta d'eliminatòries europees. Un element que encara té més caràcter simbòlic per a la nostra afició en un dia tan assenyalat com el 19 de març. Unes columnes de foc situades en la part central de la Fonteta acompanyaran cadascun dels nomenaments dels nostres jugadors en la presentació. Et recomanem arribar a temps per a no perdre-t'ho.\nXocolates Valor posa el berenar\nEn la prèvia d'una nit tan especial i sent un partit en horari de vesprada, Xocolates Valor ha decidit col·laborar amb el berenar dels nostres aficionats per a donar-los un punt extra d'energia per a animar durant tot el partit. És per això que en accedir al pavelló, tots els aficionats rebran una xocolatina Huesitos i un sobre de xocolate negre soluble 70% cacau per a gaudir en el retorn a casa després del partit.\n#SorollFonteta amb els aplaudidors de Xocolates Valor\nEn el partit del dimarts, el suport i el soroll de la graderia tindrà una importància cabdal. És per això que els aficionats que assistisquen a l’encontre trobaran en els seus seients un dels 8.000 aplaudidors personalitzats que Xocolates Valor ha preparat per a pujar el volum de la Fonteta i que l'equip puga sentir el suport de la seua afició en este primer partit de les semifinals de la 7DAYS Eurocup. No oblides plegar el teu aplaudidor per a no parar de fer soroll des del salt inicial fins a la botzina final!\nLa diversió no es deté a la Fonteta quan la pilota es pare. Durant els temps morts del partit es llançaran a les graderies centenars de camisetes de Huesitos de Xocolates Valor. A més es realitzaran diferents jocs en els temps morts que obsequiaran als guanyadors amb productes d'esta marca i no faltarà el zeppelín de la marca sobrevolant el sostre del pavelló durant tot el partit.\nEstrena de la Father’s CAM\nPer a celebrar el Dia del Pare, estrenem en este partit una iniciativa d'animació per a homenatjar a tots els pares de família que vénen amb els seus a animar en els nostres partits. Si has vingut amb el teu pare per a vore este decisiu partit, has d'estar atent a les pantalles del videomarcador per si la Father’s CAM vos tria. En eixe moment, dóna-li una forta abraçada al teu pare perquè tot el món sàpiga com l’estimes.


Troben el cadàver d'un jove en una riera a Terrassa\nEl cos no presenta aparentment signes de violència\ndijous, 28 de febrer 2019 - 15:18h\nEls investigadors esperen els resultats de l'autòpsia per aclarir la causa de la mort | Mossos d'Esquadra\nEls Mossos d'Esquadra han trobat aquest passat dilluns el cadàver d'una persona jove a la Riera de les Arenes de Terrassa, al Vallès Occidental, en una zona on el terreny presenta diversos forats. Segons han informat els agents, es tracta d'un home de 31 anys. El cadàver es trobava a l'interior d'un col·lector d'aigua que la persona utilitzava com a refugi.\nSegons ha avançat 'Terrassadigital', la primera hipòtesi indica que es podria tractar d'un indigent que dormia en aquesta zona i que ja havia estat identificat pels Mossos fa uns dies. El cos no presenta aparentment signes de violència, segons ha detallat la policia catalana, i la mort es podria haver produït per causes naturals, tot i que han obert una investigació per aclarir quan i com es va produir la mort de la víctima. Els resultats de l'autòpsia que es practicarà al cos proporcionaran més informació als investigadors.\nEls serveis d'emergència van rebre una trucada el passat dilluns, 25 de febrer, al voltant de les 17.00 hores, on s'alertava de la presència a la riera d'una persona que no es movia. Els serveis mèdics es van personar fins allí i van confirmar la defunció.\nEls agents van localitzar un turisme amb un carretó de roba enganxat | POLICIA MUNICIPAL DE TERRASSA\nRoben un carretó d'una residència a Terrassa\nLa Policia Municipal de Terrassa rebia aquest passat dilluns una trucada d'un particular que informava els agents que havia vist un turisme circulant amb un carretó metàl·lic enganxat, segons va informar 'MónTerrassa'. Els policies es van dirigir fins al passeig del Vint-i-dos de Juliol amb el carrer de Puig Cadafalch per tal de donar amb el vehicle en qüestió.\nAltres notícies: La Guàrdia Civil intervé més de 200 articles falsificats al mercat de Vic\nEn arribar els agents es van trobar amb un turisme que duia enganxat a darrere un carretó metàl·lic que havia estat sostret d'una residència i que, habitualment, s'utilitza per transportar la roba dels interns. Un cop identificat el conductor del vehicle, els policies van informar els responsables de la residència que, si volien, podien interposar una denúncia pels fets.\n"El reusenc Ernest Benach, pressionat per la fiscalia en el Judici del Procés" "L'enxampen orinant al carrer, intenta fugir i xoca contra 3 cotxes i 5 motos"


"Catalunya al dia Lleida": Fruits de Ponent demanda la CE per la crisi de la fruita del 2014\nLa cooperativa lleidatana argumenta que les mesures adoptades arran del veto rus i la caiguda dels preus van ser ineficaces. I per això demanen que es repari el perjudici que els van suposar. La demanda l'ha presentat davant del Tribunal General de la Unió Europea. Fruits de Ponent produeix unes 75.000 tones anuals de fruita. També us hem informat que els bancs de sang fan una crida perquè augmentin les donacions, sobretot de cara a l'estiu, que és l'època en què les reserves disminueixen. Per això, han aprofitat el Dia Mundial del Donant, per fer una crida a la població, des de l'acte central de Lleida. I hem explicat que una persona ha quedat ferida en un accident de trànsit a Vilaller, a l'Alta Ribagorça. Un camió ha sortit de la via, a la carretera N-230, i ha caigut per un desnivell d'uns 4 metres. En un principi, el conductor ha quedat atrapat.\n"Catalunya migdia Lleida": Els incendis per sega es van reduir l'any passat de manera espectacular\nA les comarques de Lleida arrenca la campanya de la Generalitat per afrontar els incendis forestals amb un perill moderat, per la millora de la sequera gràcies a les últimes pluges i molt pendents de la meteorologia d'aquest juny. Els incendis per la sega es van reduir l'any passat de manera espectacular. En aquestes dates a les terres de Lleida el gran perill d'incendis ve de la sega dels cereals, que ha baixat d'uns 25 de mitjana els últims anys a només dos el 2015.\n"Catalunya al dia Lleida": Comença la campanya d'atenció als temporers de la collita de la fruita\nL'objectiu és que no hi hagi cap temporer dormint al carrer i evitar campaments improvisats en alguna plaça de la ciutat. L'any passat es van atendre prop de 700 persones. Aquest any s'han previst unes 70 places diàries per acollir temporers a l'alberg municipal. Hi ha una xarxa de 130 voluntaris. A banda de l'allotjament, el menjar o els serveis d'higiene, enguany també s'ha buscat, entre els col·laboradors socials, que hi hagi perfils d'experts en inserció laboral. També us hem informat d'un accident de trànsit a l'LL-11 a Lleida, a la zona del cementiri. Segons l'avís que han rebut els bombers, es tracta de cinc vehicles que han topat a prop del cementiri de la capital del Segrià. Segons les primeres informacions no hi ha ferits greus.\n"Catalunya migdia Lleida": Almenar reclama diners al Bisbat per arranjar l'església\nL'Ajuntament d'Almenar, al Segrià, farà en els pròxims dies un informe tècnic de la cúpula de l'església, d'on dissabte es va desprendre un tros de guix. L'alcaldessa, Maria Teresa Malla, demana al bisbat de Lleida una aportació de 100.000 euros per a la restauració integral del temple, en què també participa la Generalitat. El Lleida Esportiu jugarà el partit d'anada de la final d'ascens a Segona A, contra el Sevilla At., diumenge (19 h), al Camp d'Esports.\n"Catalunya al dia esports Lleida": Raúl Fuster creu en l'ascens\nEl capità del Lleida Esportiu, Raúl Fuster, reconeix que l'equip arriba en un moment excel·lent a l'eliminatòria final d'ascens a Segona A, contra el Sevilla Atlètic.\nRoberto Fernández, rector UdL : "La tancada no ha malmès la imatge de la universitat"\nEl rector de la Universitat de Lleida, Roberto Fernández, assegura que els 23 dies de tancada d'estudiants que van acabar la setmana passada no malmetran la imatge de la universitat. Referma, també, que no es planteja dimitir. Ho ha dit al "Catalunya al dia Lleida", de Catalunya Informació. El rector assegura que la seva actitud, i la del seu equip, va ser sempre dialogant, però que la intransigència dels tancats va fer que s'hagués d'ordenar el desallotjament, que finalment no es va fer perquè van marxar abans. Fernández creu que aquests fets no faran mal a la imatge de la universitat ni a les preinscripcions.\n"Catalunya al dia Lleida": Preocupació a Almenar per un despreniment a l'església gòtica\nEl rector de la parròquia d'Almenar, al Segrià, demanarà avui que tècnics municipals i del bisbat revisin els danys d'aquest cap de setmana a l'església de Santa Maria. El despreniment d'un tros de guix de la cúpula central ha encès totes les alarmes. Es va esmicolar dissabte just davant de l'altar i va obligar a traslladar l'acte de la fira medieval que s'hi havia de fer. Ahir, el temple es va obrir per a la missa, però es va restringir el pas en aquesta zona. També us hem explicat que més de 15 mil visitans han passat per la Fira de l'Ou de Sant Guim de Freixenet. El certamen va premiar Marc i Àlex Màrquez. I hem entrevistat el rector de la UDL, Roberto Fernandez, i el capità del Lleida, Raúl Fuster.\n"Catalunya migdia Lleida": El conseller Vila diu que defensarà l'art de Sixena que demana l'Aragó\nEl conseller de Cultura, Santi Vila, assegura que defensarà fins al final, i si cal recorrerà a la llei de Patrimoni, perquè les 97 obres de Sixena en litigi es quedin a Catalunya. També ha demanat confiança a la quinzena d'entitats que ahir van fer públic un manifest en què, entre altres coses, demanen una actuació decidida i clara de la Generalitat per defensar la unitat de les col·leccions del Museu de Lleida i el MNAC. Vila ha fet aquestes declaracions des de les ruïnes d'Empúries, a l'Alt Empordà.\n"Catalunya al dia Lleida": Drons en l'agricultura per aplicar fitosanitaris\nProva pilot pionera a l'estat espanyol d'utilització d'un dron en l'agricultura. L'ha fet el Departament d'Agricultura en una vinya de Raimat, al Segrià. La tecnologia permet fer una aplicació dels fitosanitaris d'una manera més precisa, amb estalvi econòmic i protecció mediambiental. El dron localitza primer amb càmeres on cal intervenir per aplicar els fitosanitaris. Tot seguit permet fer el tractament amb clars avantatges econòmics, per al medi ambient i per al mateix pagès. També hem parlat del final pacífic a 23 dies d'ocupació del despatx del rector de la Universitat de Lleida. Quan els mossos hi van arribar per desallotjar els tancats, ja no hi eren. El rector diu que no els denunciarà i els ocupants no descarten futures mobilitzacions per demanar-ne la dimissió i l'expulsió de la professora i subdelegada del govern espanyol, Inma Manso.\n"Catalunya migdia Lleida": Drons per a l'agricultura\nProva pilot pionera a l'estat espanyol: la utilització d'un dron en l'agricultura. L'ha fet aquest matí el Departament d'Agricultura en una vinya de Raimat, al Segrià. La tecnologia permet aplicar els fitosanitaris d'una manera més precisa, amb un estalvi econòmic i amb protecció mediambiental.\n"Catalunya al dia Lleida": S'ha acabat l'ocupació d'estudiants al Rectorat de la UdL\nS'ha acabat l'ocupació d'estudiants al Rectorat de la Universitat de Lleida. Han marxat pel seu compte, abans que els Mossos hi entressin aquesta matinada per desallotjar-los. Feia més de tres setmanes que hi estaven tancats, per protestar contra la presència policial al centre. D'altra banda, quinze entitats culturals de Lleida firmen un manifest per reclamar a la Generalitat que no permeti el trasllat a l'Aragó de les obres de Sixena. A més, demanen una reunió urgent amb el conseller de Cultura, Santi Vila. També us hem explicat que aquesta mitjanit comença la campanya per a les eleccions generals del 26 de juny. A Lleida repeteixen tots els candidats. La disputa ara estarà centrada en el quart diputat que va obtenir el PSC.\n"Catalunya migdia Lleida": Mobilització a Lleida per Sixena\nQuinze entitats culturals de Lleida firmen un manifest per reclamar a la Generalitat que no permeti el trasllat a l'Aragó de les obres de Sixena. Demanen al govern fermesa i contundència, i defensen la unitat de les col·leccions del MNAC i el Museu de Lleida, que comparteixen les obres.\n"Catalunya al dia Lleida": El nou ós mascle del Pirineu és diu Goiat\nEl Pirineu ja té un nou ós mascle, que ha de garantir la varietat genètica i trencar el monopoli que durant 20 anys ha tingut Pyros, l'ós dominant. Al nou ós li han posat Goiat, que vol dir "noi" en la parla pallaresa. Ha arribat d'Eslovènia, té uns 10 anys i l'han alliberat a Isil, al Pallars Sobirà. Coincidint amb la seva arribada i per contrarrestar l'oposició dels ramaders a l'ós, la Generalitat ha anunciat que contractarà una assegurança pels danys que pugui causar a la fauna salvatge protegida. Les indemnitzacions es cobraran en 5 dies. També hem parlat del ple extraordinari de l'Ajuntament de Lleida sobre el model comercial que ha constatat la divisió dels grups municipals sobre aquesta qüestió. Per acostar posicions, es va proposar fer un pla director de comerç. I el Pirineu es prepara per inaugurar la temporada de falles, que arrencarà divendres 17 a la Pobla de Segur, al Pallars Jussà, i seguirà dissabte 18 a Durro, a l'Alta Ribagorça.\n"Catalunya migdia Lleida": Impuls final per acabar l'Algerri-Balaguer\nEl govern ha aprovat l'últim tram del canal Algerri-Balaguer, unes obres que podrien estar acabades al setembre de l'any que ve. El total de la infraestructura hidràulica regarà unes 8.000 hectàrees i haurà comportat una inversió de 7,7 milions d'euros. El darrer tram va de Castelló de Farfanya a Balaguer, a la comarca de la Noguera, i té 870 hectàrees. S'acabarà així l'obra que en el seu conjunt tindrà més de 29 quilòmetres de canonades de reg.\n"Catalunya al dia Lleida": Alliberat al Pirineu el nou ós bru que havia d'arribar d'Eslovènia\nAquest migdia se'n donaran els detalls en una roda de premsa que farà el director general de Polítiques Ambientals, Ferran Miralles, a Llavorsí. També hi assistiran el director del Parc Natural, Marc Garriga, i el director tècnic del projecte PirosLife, Santi Palazón. Tots tres oferiran detalls sobre el trasllat de l'animal des d'Eslovènia. L'objectiu d'aquest alliberament és preservar la diversitat genètica de l'espècie i omplir el buit que deixarà l'ós dominant fins a dia d'avui, l'ós Pyros, el progenitor de la gran majoria de cadells que han nascut al Pirineu. Avui fa tres setmanes de la tancada d'estudiants al Rectorat de la Universitat de Lleida i les posicions continuen enrocades. La reunió d'ahir, que va durar tres hores, no va servir per moure ni els uns ni els altres. El rector exigeix que abandonin l'ocupació i garanteixin les classes, i els estudiants volen que dimiteixi i defensen que tenen dret a fer protestes sense que entri la policia a la Universitat.


L'Audiència avala la reobertura del cas de la fuita de partícules radioactives de la central d'Ascó | Diari de Tarragona\nL'Audiència avala la reobertura del cas de la fuita de partícules radioactives de la central d'Ascó\nEls magistrats insten el jutge que acabi la instrucció de l'assumpte en portar molt de temps investigant-se\nLes autoritats van dur a terme una operació de neteja de partícules radioactives l´any 2008. FOTO: J. REVILLAS\nL’Audiència Provincial de Tarragona es mostra d’acord amb el jutge instructor de Gandesa de reobrir la causa oberta per la fuita de partícules radioactives el 26 de novembre de 2007, quan es van alliberar un miler d’aquestes partícules quan acabava el procés de recàrrega de la central nuclear Ascó. Les tres persones investigades en l’assumpte van presentar un recurs d’apel·lació en considerar que l’exposició a aquestes partícules no tenia la suficient gravetat per ser considerar delicte.\nEl 2015, el jutge va dictar una interlocutòria en la qual va acordar el sobreseïment provisional de les actuacions. Però tan el fiscal com l’acusació particular van presentar un recurs de reforma, que el jutge va estimar parcialment: va desimputar els dos inspectors residents del Consejo de Seguridad Nuclear (CSN) i en canvi va mantenir la imputació per a tres persones: Rafael Gasca Pinilla, director de la central; Francesc González Tardiu, cap de servei de Protecció Radiològica de la planta; i Jordi Sabartés Roselló, cap d’explotació. Els dos primers van ser destituïts del seu lloc l’any 2008.\nLes persones investigades van demanar el sobreseïment de la causa. Però l’Audiència Provincial diu que actualment no hi ha raons per al sobreseïment, sense arribar a determinar altres extrems, com ara si s’ha de cloure la instrucció.\nEls magistrats recorden que els tres acusats s’enfronten a la possible comissió d’un delicte d’exposició a radiacions ionitzants per imprudència, un altre contra el medi ambient, un contra la seguretat en el treball i finalment un de falsedat documental. «Els fonaments indiciaris amb els quals es compta són els que provenen de les pròpies declaracions dels investigats, testimonis i informes pericials que consten a la causa».\nDe totes maneres, la Secció Quarta de l’Audiència Provincial de Tarragona, en base al temps transcorregut des de l’inici de la instrucció de l’assumpte, «sense demora» el jutge d’instrucció haurà de finalitzar la fase prèvia, moment en què haurà de dictaminar si la causa s’arxiva o no, i en aquest darrer cas quines són les persones que segueixen com a investigades.


El curs 2021-2022 s’iniciarà amb la màxima presencialitat a les Balears\n23 setembre 2021 08:36\nEl conseller d’Educació i Formació Professional, Martí March, i la consellera de Salut i Consum, Patrícia Gómez, acompanyats del director general de Planificació, Ordenació i Centres, Antoni Morante, i la directora general de Salut Pública i Participació, Ma Antònia Font, han presentat aquest dijous les principals mesures de prevenció, higiene i promoció de la salut davant la Covid-19 per al proper curs 2021-2022. Aquesta roda informativa respon a la voluntat d’explicar com s’aplicaran a les Balears les mesures que dimecres es varen presentar per part dels Ministeris d’Educació i Formació Professional i de Sanitat a la reunió conjunta celebrada amb els representants de les diferents comunitats autònomes.\nEls dos consellers han coincidit en valorar «molt positivament» el desenvolupament del curs escolar a les Balears. En concret, han fet un especial esment en el fet que s’ha demostrat que «les escoles són indrets segurs gràcies a la feina col·lectiva de docents, alumnat, famílies i administració». L’elaboració participada dels protocols que els centres han aplicat de manera exemplar s’ha traduït en una molt baixa incidència en els centres educatius. Així ho reflecteixen els estudis de contacte que es fan als centres educatius quan es detecta algun positiu. Aquests estudis són majoritàriament negatius, la qual cosa demostra que la major part dels positius són externs i que dins els centres no sols no es transmeten, sinó que es tallen les cadenes de transmissió.\nPer això durant el curs escolar 2021-2022 es continuaran aplicant les principals mesures dels protocols del curs actual, és a dir, màscara, distància, neteja i ventilació, el que suposa un escenari semblant al de l’actual curs però amb algunes modificacions.\nPrecisament, en el tema de la ventilació s’ha anunciat l’adquisició per part de la Conselleria d’Educació i Formació Professional, de gairebé 4.000 filtres HEPA que es distribuiran entre els centres educatius com a mesura complementària a la dotació de dispositius mesuradors de CO2 realitzada el passat curs.\nPer altra banda, després de la reunió de dimecres de la Conferència Sectorial d’Educació, una de les principals novetats del nou curs serà la reducció de la distància interpersonal a 1,2m. Actualment és d’1,5m. Aquesta modificació permetrà incrementar la presencialitat de tot l’alumnat de les Illes Balears i recuperar alguns espais actualment dedicat a impartir classes. Quant al nombre de docents, la intenció del Govern és el de comptar amb un nombre similar al que s’ha implantat aquest curs, en funció de les necessitats derivades de les mesures de prevenció establertes. Convé recordar que el curs 2020-2021 ha comptat amb un increment històric de professorat: 567 docents.\nLes ràtios mitjanes tornaran a la normalitat, circumstància que a les Balears significa que «es mantindran dins els límits legals i que quan es superin el que marca la normativa es dotaran els grups de més professorat per desdoblar els grups». S’ha de tenir present que a l’educació infantil i primària es mantindran els grups bombolla però amb la diferència que dins aquests els alumnes podran interactuar entre ells, sense necessitat de mantenir la distància de seguretat, com passa actualment en els grups d’infantil, sempre mantenint la màscara posada en l’alumnat major de 6 anys.\nDes de la Conselleria de Salut i Consum s’ha confirmat que els professionals de l’àmbit docent vacunats amb la primera dosi d’AstraZeneca, podran optar entre rebre la segona dosi d’AstraZeneca o de Pfizer. Actualment hi ha més de 20.000 professionals dels centres educatius vacunats a les Balears.


Prop de 2.000 calellencs ja han rebut la primera dosi de la vacuna | Ràdio Calella Televisió\nUn total de 1.924 calellencs i calellenques ja han rebut la primera dosi de la vacuna contra la Covid, el que representa el 10% de la població, i a 819 se’ls ha administrat la segona. Al conjunt de la comarca s’ha vacunat amb la primera dosi a 38.251 maresmencs, un 8,3% de la població, mentre que la segona dosi s’ha administrat a 14.617 persones. Unes xifres que va fer públiques el delegat del Govern a Barcelona, Juli Fernández, durant la reunió que va mantenir ahir amb alcaldes i alcaldesses del Maresme.\nLa reunió celebrada ahir de manera telemàtica va servir per fer un seguiment de la situació actual de la Covid a la comarca i del procés de vacunació.\nEl delegat del Govern també va comunicar que només queden dues residències taronges a la comarca, mentre que la resta són totes verdes i per tant no tenen casos Covid.\nEl departament de Salut de la Generalitat preveu arribar a un 40% de la població vacunada al mes de juny. Les previsions del govern català depenen, però, de si arriben més dosis i si s’aproven altres vaccins i no es descarta que calgui una administració anual.\nLa directora del Sector sanitari Barcelonès Nord Maresme, Anna Puente, va afirmar que estan preparats per posar totes les vacunes que arribin, però que el problema són les dosis i la limitació de la franja d’edat.\nLlum verda de l’Agència Europea del Medicament a la vacuna Janssen de Johnson & Johnson\nL’Agència Europa del Medicament va autoritzar ahir l’ús de la vacuna Janssen de Johnson & Johnson per a majors de 18 anys. Es converteix així en la quarta vacuna aprovada per la Unió Europea. La vacuna de Janssen és la primera vacuna d’una sola dosi que es podria administrar a la UE, i per això, des de Brussel·les confien que permeti accelerar el ritme de vacunació en els pròxims mesos.\nLa protecció de J & J és segura i té una eficàcia del 67%. Brussel·les ha comprat per aquest any 200 milions de dosis que se sumen als 600 milions de Pfizer, els 160 milions de Moderna i els 300 milions d’Oxford-AstraZeneca.\nSegüent Torres: “L’assemblea de la Bruna i la CUP han format part del problema, nosaltres ho hem solucionat”\nAnterior L’Hospital de Calella confirma 4 morts per Covid des de principis de setmana


Nancy Brophy, l'autora del llibre "Com assassinar al teu marit", detinguda per l'assassinat del seu espòs – Actualitat Penal\nNancy Brophy, l’autora del llibre “Com assassinar al teu marit”, detinguda per l’assassinat del seu espòs\nFoto: Policía de Portland\nNancy Brophy és una novel·lista de 68 anys, de Portland, a Oregon, especialitzada en escriure novel·la sobre assassinats, especialment el d’esposos, que ha estat detinguda precisament per això: assassinar el seu marit. En la seva novel·la “The Wrong Cop” (El policia equivocat) escriu d’una dona que va passar anys amb la idea de matar el seu marit. Poc després va publicar “Com assassinar al teu marit”, un assaig sobre com dur a terme aquestes fantasies. La idea rondava el cap de Brophy des de fa anys i deixava frases en blocs i xarxes socials parlant d’armes i tècniques per assassinar, entre elles l’enverinament. Això, en una escriptora de novel·la negra no aixecava sospites, però va passar que el seu marit va morir assassinat el passat 2 de juny. Va ser un tret mortal en una mena d’escola d’hostaleria d’Oregon, on treballava la víctima, un conegut xef.\nLa presumpta assassina va deixar una frase al seu mur de Facebook: “Per als meus amics i familiars de Facebook, tinc notícies tristes per explicar: El meu marit i el meu millor amic va morir ahir al matí”


Lo Pau de Ponts: «Utilitzo les cançons per explotar el meu esperit de showman» | NacióLleida\nÀlvar Llobet, Lleida | 14/10/2016 a les 00:00h\nArxivat a: Societat, Ponts, estiu, Salou, Pau Pinós, Lo Pau de Ponts, showman, cançons\nLo Pau de Ponts és un dels showmans actuals més populars de Ponent que ha passat per les televisions del país després de fer-se conegut a les xarxes socials gràcies a les seves cançons. La d'aquest darrer estiu, una versió del hit d'Enrique Iglesias, l'ha abocat a la fama lleidatana. Seiem en un bar i el cambrer li pregunta si és el Pau de Ponts. Ell diu que sí, clar.\nTot plegat li fa més gràcia que altra cosa, perquè de diners assegura que no en guanya molts tocant pels pobles. "M'agrada quan els nens canten la meva cançó", diu, si bé recorda que hi ha mares que es queixen perquè els seus fills petits han après a dir "collons" per culpa de la cançó de la nòvia que estiueja a Salou.\nExplica que la seva trajectòria com a cantant va venir d'aprofitar les ocasions per presentar-se a periodistes quan se'n trobava alguns. "Vaig anar a cantar cinc cops a TV3 perquè un dia per Sant Jordi estava donant un tomb i vaig veure la carpa de la tele i m'hi vaig acostar per dir que jo cantava. Em pensava que no em trucarien, però ho van fer i vaig acabar ballant amb l'Helena Garcia Melero en directe", diu. "Amb Rac 105 va passar el mateix", recorda. Pau Pinós s'ha anat fent famós i ha hagut d'enfrontar-se a nombroses entrevistes. "Sempre dic el mateix", admet. Aquí, respon al qüestionari:\n- Si no fossis català que t'agradaria ser? Català\n- Bona resposta: I sinó, americà, encara que potser no queda massa bé dir-ho\n- El teu plat preferit: Qualsevol de la Laura Ponts\n- Un llibre: Córrer al mig del paradís, de Pere Pinós, que és el meu pare.\n- Una sèrie: M'estic mirant Narcos\n- Una pel·lícula: Gladiator\n- La cançó que més t'ha agradat cantar: Així sóc jo. Vaig engrescar molta gent de Ponts. M'ho vaig passar molt bé.\n- T'ha sorprès l'èxit d'aquest estiu? Sí. M'esperava que la cançó tirés, però no tant\n- Un cantant: Frank Sinatra\n- Una paraula d'amor: Jo no sóc massa d'aquestes coses...\n- Una expressió per lligar: Rosa rubiales, vols veure un pardal sense ales? (riu)\n- Acaba la frase: Si fos molt ric... miraria de no arruinar-me\n- Que ets un butxaca foradada? No. Saps què faria? aniria a viure a Miami\n- Amb quin polític soparies? Amb Jordi Pujol\n- I amb qui no? no veto ningú\n- Un hobby: El tennis\n- Un tennista: Rafa Nadal\n- Molt original: és que hi tinc relació. Vaig conèixer una cosina seva i em va convidar a Mallorca. Allà vaig conèixer la seva família. Pensa que jo parlo molt bé el mallorquí...\n- Ets imitador? Quan era jovenet sí. Jo era el típic nen que imitava personatges. La família m'ho demanava i també els professors. Jo sóc un showman, i ara utilitzo la música per explotar aquest esperit que tinc.\n- La millor floreta que t'han dit: En Francesc Canosa sempre diu que sóc el Julio Iglesias de Ponent. Em fa gràcia\n- Si fossis un animal, quin series? ja ho sóc un animal! (riu)\n- Un altre: El camaleó. M'agrada adaptar-me als llocs on vaig\n- Un dilema. Tenir xarxes socials i no viure a Ponts, o no poder-hi tornar mai però tenir-hi accès: tenir-hi accés. Així podria veure com està el poble per internet\n- Medir la meitat o pesar el doble? això vol dir ser com el Joan Laporta, que medeix la meitat i pesa el doble, no? (riu). Pesar el doble, així em veurien més\n- Quedar com un masclista amb una cançó que surti als 40 principals, o no ser considerat així però no tenir èxit: la primera opció. La crítica sobre el masclisme a la meva cançó de Salou és infundada\n- Que Catalunya sigui independent, o guanyar un Grammy? si Catalunya ha de ser un estat amb plena sobirania, trio aquesta opció. Si ha de ser un Estat com alguns plantegen, em va millor el Grammy\n- Estar en una illa deserta amb una model, o fer un duo amb Julio Iglesias: fer un duo amb el Julio Iglesias. Les models ja vindrien després\n- Viatjar al futur o al passat? al passat. El futur ja el veurem.\n- Alguna cançó que t'agradaria versionar. Viatge a Ítaca.\n- Tu estudies dret. Voldries dedicar-te abans a ser cantant que advocat? si et responc això ma mare em pela\n- Acomiada't: (canta) Adéu Àlvar, adéu Llobet, amb tu he passat un matí d'allò més distret\nLo Pau de Ponts «respon» a la cançó andalusa que clama a favor de l'empresonament de Puigdemont\nLo Pau de Ponts «avisa» David Bustamante per la seva «relació» amb Ares Teixidó\nLo Pau de Ponts canta Llach per homenatjar el seu poble després de l'1-O\nLo Pau de Ponts presenta la seva cançó del referèndum\nMembres d'UGT de Lleida | ACN\nLa UGT de Lleida presenta 32 denúncies contra empreses del territori\nImatge dels policies identificant els membres de la CUP | Mireia Boya\nLa Policia Nacional identifica els candidats de la CUP en un acte de campanya\nEls agents no han reconegut el carnet de diputada de Mireia Boya\nTercera enquesta prohibida de les eleccions del 21-D des d'Escòcia\nEl diari "The National" publica el tecer "tracking" diari sobre els comicis\nJosep Borrell a l'acte del PSC sobre polítiques europees | ACN\nBorrell torna a carregar contra el sobiranisme: «Té un nivell de comprensió extraordinàriament baix»\nL'expresident del Parlament Europeu avisa que una Catalunya independent quedaria fora de la UE, cosa que seria "una condemna a mort" per a l'economia del país\n18:19 La UGT de Lleida presenta 32 denúncies contra empreses del territori\n17:47 La Policia Nacional identifica els candidats de la CUP en un acte de campanya\n17:39 El conflicte de Sixena fa créixer el nombre de visitants al Museu de Lleida\n17:31 VÍDEO Albiol insisteix a insultar els independentistes\n14:09 Reñé acusa al ministre de Vigo i al jutge d'Osca de fer-se favors mutus en el cas Sixena\n13:51 Tercera enquesta prohibida de les eleccions del 21-D des d'Escòcia\n13:49 El vídeo sobre l'1-O, un dels més vistos de l'any a Human Rights Watch\n13:34 Borrell torna a carregar contra el sobiranisme: «Té un nivell de comprensió extraordinàriament baix»\n13:20 El conseller de Cultura demana la dimissió d'Àngel Ros pel cas Sixena\n12:48 Desmantellen dos laboratoris de producció d'«speed» a Torrefarrera i Montsó\n2 VÍDEO Així se'n riu Josep Borrell de «mossèn» Junqueras\n3 Segona enquesta prohibida de les eleccions catalanes del 21-D des d'Escòcia\n5 Rebategen l'avinguda del davant del Museu de Lleida com «La Rambla de la Cultura»\n6 La Policia Nacional identifica els candidats de la CUP en un acte de campanya\n7 El PSC emula el PP i també «recepta» pastilles per combatre l'independentisme\n8 Sáenz de Santamaria crida a votar el PP a Lleida per prendre l'escó a la CUP\n9 Tres ferits en un accident entre dos cotxes a la C-451\n10 El conseller de Cultura demana la dimissió d'Àngel Ros pel cas Sixena


Nou projecte de Llei per a la prevenció i lluita contra el frau fiscal a Espanya. - M@P\n09 Nov Nou projecte de Llei per a la prevenció i lluita contra el frau fiscal a Espanya.\nS’acaba d’aprovar un nou projecte de llei per tal d’actualitzar les actuals mesures de prevenció i lluita contra el frau fiscal. En aquest projecte de Llei s’estableix tant l’enduriment de mesures actuals així com també la creació noves mesures associades sobretot a les noves tecnologies.\nEl Consell de Ministres ha aprovat el passat 13 d’octubre el Projecte de Llei de Mesures de Prevenció i Lluita contra el Frau Fiscal, el qual passa ara a la següent fase de tramitació en seu parlamentària. Aquest projecte de Llei recull diverses mesures que persegueixen combatre diverses pràctiques d’elusió fiscal que s’han donat els darrers anys.\nLes mesures més importants que es pretenen implementar són:\nS’estableixen una sèrie d’obligacions específiques d’informació sobre moneda digital, per tal de tenir un major control sobre les mateixes. D’aquesta manera s’incorpora l’obligació de subministrar informació tant sobre la tinença com sobre les operacions d’adquisició, transmissió, permuta, transferència, cobraments i pagaments, amb moneda digital.\nAixí mateix s’introdueix l’obligació d’informar en el model 720 de declaracions de béns i drets a l’exterior, sobre la tinença de monedes virtuals a l’estranger, obligació aquesta última que pot plantejar controvèrsies en la seva aplicació.\n2.- Limitació addicional dels pagaments en efectiu\nS’estableix un nou límit del pagament en efectiu entre empresaris de 2.500 € a 1.000 €. Aquesta limitació no afecta els pagaments realitzats per particulars. No obstant això, en l’àmbit de pagament en efectiu de particulars amb domicili fiscal fora d’Espanya, es disminueix el límit de pagament en efectiu de 15.000 € a 10.000 €.\n3.- Prohibició d’amnisties fiscals\nS’estableix la prohibició d’amnisties fiscals, és a dir, es prohibeix per Llei qualsevol mecanisme extraordinari de regularització fiscal que impliqui la disminució de la quantia del deute tributari.\n4.- Ampliació de la llista de deutors de la Hisenda Pública\nEs disminueix d’1 milió a 600.000 €, l’import la superació comporta la inclusió en l’esmentat llistat. Així mateix s’inclou expressament en aquest llistat, al costat dels deutors principals, als responsables solidaris.\n5.- Paradisos Fiscals\nS’adopta el concepte de jurisdiccions no cooperatives, terme que ve sent utilitzat internacionalment en lloc de el tradicional concepte de paradís fiscal.\nAixí mateix s’amplia aquest concepte atenent a criteris d’equitat fiscal i transparència, incloent en la llista aquells territoris\n(i) que facilitin l’existència de societats extraterritorials per atreure beneficis sense activitat econòmica real\n(ii) on hi hagi opacitat i falta de transparència o territoris amb els quals no existeixi un efectiu intercanvi d’informació sobre el titular real dels béns o drets\n(iii) on hi hagi una baixa o nul·la tributació (fins ara només s’incloïa el concepte de nul·la tributació).\n(iv) règims fiscals preferencials que resultin perjudicials amb la intenció de donar un tracte de favor als no residents respecte als residents.\n6.- Software de doble ús\nEn els últims anys l’Agència Tributària ha prestat especial atenció a combatre l’ús d’aquest tipus de software, de tal manera que el present Projecte de Llei prohibeix el denominat software de doble ús, que consisteix en programes informàtics que permeten manipular la comptabilitat. Aquesta prohibició no es limita al seu mer ús, sinó que s’estén a la producció o tinença de programes i sistemes informàtics que possibilitin la manipulació de dades comptables i de gestió.\nLa proposta normativa preveu incloure reglamentàriament especificacions tècniques com ara sotmetre-ho a certificació i assegurar que es garanteixin la integritat, conservació, traçabilitat i inalterabilitat dels registres d’operacions. A aquests efectes, s’estableix un règim sancionador específic per la producció d’aquests programes o la seva tinença sense l’adequada certificació.\n7.- Valor de referència en els impostos de ITPAJD, IP i ISD\nUn dels principals motius de litigiositat en els impostos de Transmissions Patrimonials i Actes Jurídics Documentats, Impost sobre el Patrimoni i Impost sobre Successions i Donacions és la valoració dels béns i drets afectats per aquests impostos, en la mesura moltes vegades el concepte de valor real dóna lloc a situacions de clara inseguretat jurídica tant per al contribuent com per a les pròpies administracions públiques afectades.\nEn el cas de béns immobles, el valor emprat serà el valor de referència establert pel Cadastre, qui ho ha de fer partint de totes les compravendes d’immobles efectivament realitzades i formalitzades davant fedatari.\nCal tenir en compte que el valor de referència és diferent de la valor cadastral i per això, aquesta norma no afecta de cap manera als impostos que fan servir el valor cadastral com a base imposable, com ara l’impost sobre la renda de les persones físiques, l’Impost sobre Béns Immobles o l’impost sobre l’Increment de valor dels terrenys de naturalesa urbana.\n8.- Mesures antielusió fiscal\nAquest projecte de Llei també preveu la transposició de la Directiva europea antielusió fiscal, coneguda com ATAD, per la qual s’estableixen normes contra les pràctiques d’elusió fiscal, que incideixen directament en el mercat interior. La directiva incorpora diverses de les matèries tractades en els informes de l’OCDE del Pla d’acció per a evitar l’erosió de la base imposable i el trasllat de beneficis (Pla BEPS).\nEn aquest context, la legislació espanyola incorpora mesures relatives a la Transparència Fiscal Internacional i a la imposició de sortida o “Exit Tax”.\n9.- Compliment voluntari de les obligacions\nD’altra banda, i als efectes de fomentar el pagament voluntari i reduir la litigiositat, el Projecte de Llei conté canvis en el règim de reduccions aplicables a les sancions tributàries i en el règim de recàrrecs.


Exposició a l’auditori: Mario Guillamón, un viatger a Vinaròs – Vinaròs News\nExposició a l’auditori: Mario Guillamón, un viatger a Vinaròs\nLA NOSTRA GENTVINARÒSVINARÒS MAIL 15 setembre, 2021 Vinaròs News\nA.Gómez8 M.Guillamón1 VINARÒS6750\nALFRED GÓMEZ Recentment es va inaugurar a l’Auditori Municipal una exposició fotogràfica que recull part dels viatges que va fer a la nostra ciutat...\nRecentment es va inaugurar a l’Auditori Municipal una exposició fotogràfica que recull part dels viatges que va fer a la nostra ciutat aquest amant de la fotografia, de l’excursionisme i del paisatge valencià com va ser Mario Guillamón Vidal (1924-1990). Aquestes imatges, fetes entre 1950 i 1970, permeten observar l’evolució de la nostra ciutat, els seus carrers, monuments, edificis, cales i paisatges a través del pas del temps.\nLa Biblioteca Valenciana va tenir l’oportunitat d’albergar els fons de l’advocat i fotògraf Mario Guillamón amb un llegat de la seva col·lecció fotogràfica i quaderns de camp com a resultat de les seves excursions per tot el territori valencià. Dins del seu inventari hi ha moltes fotografies del nord de Castelló, del Maestrat i concretament més de 250 fotografies de la ciutat de Vinaròs i el seu terme municipal, incloses les costes nord i sud, les ermites de Sant Gregori, Sant Roc i La Misericòrdia. D’entre totes elles, pel seu interès, hem tret un centenar que reproduïm en aquesta exposició i que ens permeten aproximar-nos amb precisió al material fotografiat. Totes aquestes fotografies estan estretes directament del seu quadern de camp, en el qual anava anotant amb precisió tot allò que anava visualitzant o recopilant, amb rica i interessant descripció, que per raons òbvies no reproduïm en aquesta mostra i que ens permeten aproximar-nos al material digitalitzat.\nMario Guillamón, gran aficionat a la fotografia, a la història i a la geografia valenciana mereix un petit racó en el nostre record, com a assidu visitant que va ser de la nostra ciutat. Una persona que va tenir la fotografia com a principal afició en el seu temps lliure i, com a exemple d’excursionista, va sentir passió per deixar constància dels llocs per on passava, en uns anys en què posseir una màquina de fotografiar era un luxe no a l’abast de qualsevol.\nA la seva casa es va respirar sempre un ambient literari i artístic mantenint relació amb els intel·lectuals de l’època com el vinarossenc Almela i Vives, Beatriz Civera, el músic José Serrano, Ricardo Sanmartín, a més d’Ignaci Villalonga, Joaquim Reig o Adolfo Pizcueta.\nLlicenciat en dret per la universitat de València (1948) i advocat de professió, on es va relacionar amb l’escriptor Lorenzo Millo, famós pels seus llibres de viatge i gastronomia, i amb el periodista Vicent Ventura, que li van marcar profundament. Una altra relació important en la seva biografia va ser l’escriptor Emilio Beüt i Belenguer. A partir de llavors, i sobretot dels anys 50, comença la seva veritable passió que és la fotografia. La gran quantitat de negatius i revelats ens donen una idea de la immensa labor que va realitzar entre 1950 i 1990.\nEls seus projectes personals, no subjectes a cap institució, ho van portar durant anys a visitar i fotografiar els racons de tots els pobles valencians, sense excepció. Ho feia, segurament, per una satisfacció íntima i personal de visitar aquella terra que més volia i que era el nostre País. I com no, va recaure en l’últim racó costaner de la nostra Comunitat, que és la nostra ciutat, i ho va fer en més d’una ocasió, entre els anys 1960 i 1990, un lapse de temps tan llarg que va donar temps a canvis urbanístics destacables, i en el patrimoni, avui dia algun en algun exemple ja desaparegut o potser irrecognoscible.\nActualment és el Fons Gràfic de la Biblioteca Valenciana qui custodia aquest tresor fotogràfic amb diversos quaderns que va fer de la nostra ciutat. Els seus àlbums, ben planificats, contenen a més textos seleccionats, mecanografiats, sobre la història, geografia i altres dades d’interès.\nVídeo i fotos: Exposició de fotos antigues de Mario Guillamón


Bona feina! (JMarfany) : Proposta resolució dimissionaris\nA ningú se´ns escapa que estem sense lideratges clars de cara a assolir el mandat de l´1-O i la implementació de la República Catalana. Tenim un govern, que actúa actua de gestoria restant sotmès a les directives de Madrid i uns partits polítics que vetllen més per els seus interessos, que no pas pel desig majoritari de la societat catalana.\nDilluns, 28 de setembre, a través d’un acord entre els dos partits majoritaris, que van excloure activament la resta d’actors, el govern de Catalunya va decidir acatar, el més ràpid possible, la inhabilitació del president Torra i pactar un calendari de rendició fins les eleccions del febrer.\nAquest pacte de la vergonya segella la mort definitiva del que hem conegut com a procés, i demana una reflexió al voltant dels dos grans paradigmes que han guiat el full de ruta de l’Assemblea, i que es basen en la noció del poder de convenciment o soft power de la societat civil:\n1. La idea de que la mobilització de la gent força els partits a avançar en una direcció concreta, ja no funciona. Portem tres anys de mobilitzacions de tot tipus, amb els partits, al marge dels partits i contra els partits, i la tònica general ha estat ignorar els missatges que arribaven de la societat civil.\n2. La "unitat" per si sola no resol cap problema. De fet, en els últims temps, cada cop que els partits s’han posat d’acord ha estat precisament per fer passes enrere, ja sigui amb la investidura del MHP Torra o per acatar la seva inhabilitació.\nTots els partits han comprat allò que l´Assemblea ja fa 2 anys que estem dient, que “si superem el 50%+1 dels vots a les eleccions...”, però amb diferències substancials respecte del que han aprovat els nostres socis als dos darrers Fulls de Ruta. Uns ens parlen de repetir varies eleccions les majories absolutes, altres ens diuen que una majoria del 50%+1 ens legitima per seure i negociar amb l´estat espanyol, i els de més enllà diuen que hem de repetir el referèndum d´aquí 2 ó 3 anys. En definitiva...res de nou.\nCom diem també al mateix document aprovat per l´AGO: “Aquests actors polítics estan posposant i abandonant, a causa de la seva lluita per l´hegemonia autonòmica, el nostre objectiu fundacional, la independència de Catalunya.”\nLes propostes de diàleg, d´intent de reformular la unitat estratègica, han caigut en sac foradat. Cal donar un pas endavant, valent, decidit i mirant de culminar el nostre objectiu fundacional.\nEls proposants d´aquesta PdR tenim clar que calen polítics valents i disposats a fer efectiva la independència i que no ho faran aquells que tenen interessos més enllà dels de país.\nTambé tenim molt clar, abans que es pugui interpretar d´un altre manera, que l´Assemblea MAI s´ha de convertir en un partit polític. Som l´actiu més valuós que té el moviment independentista i la nostra transversalitat, és la que ha fet que siguem un referent de cara als partits\nPer tot el exposat abans, proposem que l´Assemblea promogui i doni suport explícit a aquelles formacions polítiques o candidatura transversal i bastida des de la societat civil que acompleixi els següents requisits, i que no són altres que els que demanem al nostre Full de Ruta i amb l´objectiu de generar un ambient previ de plebiscit unilateral que converteixi les eleccions en un acte d´autodeterminació amb una força similar al primer d'Octubre\n1. L’Assemblea promourà i donarà suport a aquelles formacions polítiques que assumeixin explícitament aquesta proposta de mandat. Denunciarem públicament aquells que, tot i haver manifestat el seu compromís, l'incompleixin.\n2. Si fruit d´aquestes eleccions es constatés una majoria social independentista a partir del 50%+1 dels vots, s´haurà de validar l'estratègia unilateral i el Parlament hauria de donar pas a la investidura d´un govern disposat a reconèixer la voluntat de la majoria social.\n3. Fer efectiva la declaració del 27 d’Octubre, aixecar la DUI, publicar-ho al DOGC i fer una declaració política en seu parlamentària.\n4. Demanar, exigir, fer una crida a la ciutadania que acompanyés a Govern i Parlament en la defensa de la llibertat del nostre país davant dels poders de l´estat espanyol, que de ben segur pretendrien actuar novament per anul·lar la nostra sobirania. Alhora, s'hauria de demanar el reconeixement internacional\nPer fer efectiu tot això, l´Assemblea conclou:\nA) Donar un mandat de pacte a una delegació de l’Assemblea amb totes les llistes que es vulguin presentar a les eleccions. Aquesta delegació podrà oferir com a contrapartida el suport extensiu de l’Assemblea a qualsevol llista en termes de mobilització, comunicació i qualsevol altre tipus de recolzament que es pugui posar sobre la taula.\nB) L’Assemblea es dona fins el 20 de novembre, com a màxim, per a poder tancar aquest pacte.\nParal·lelament, durant aquest període l’entitat es reserva el dret d’explorar altres opcions.\nC) En cas d’acord amb una o més llistes, els termes s’hauran de fer públics i hauran de validar-se mitjançant una consulta a la massa social de l’Assemblea, entre el 25 i el 29 de novembre\nD) En cas que no s’arribés a un acord satisfactori amb cap de les llistes o que la massa social voti que “No”, igualment es convocarà una nova consulta entre les dates ja mencionades, amb possibles alternatives.\nEn bloc, mitjançant el sistema de votació Zoom


Viure a Estocolm : de febrer 2015\nAquesta setmana passada hi va haver vacances escolars. Uns dies els vam passar a Gales, a la costa nord. Un paisatge espectacular! Si no hi heu anat mai, us ho recomano.\nLa resta de la setmana vam estar per casa, sense fer res especial. Un dels dies, la meva filla gran va anar a jugar a casa una amiga de l'escola, però quan va tornar feia una pudor de fum impressionant. Ben bé com si hagués agafat el cotxe del McFly* i s'hagués plantat al passat dels seus pares, en una discoteca un dissabte a la nit dels anys 80.\nResulta que a ca l'amiga hi havia la seva àvia que, sembla, és una fumadora empedreïda. El cas és que la dona va estar fumant dins de casa, sense ni tan sols obrir la finestra i fins i tot a l'habitació de la nena. La meva filla va tornar escandalitzada i fastiguejada. A mi també em va semblar si més no poc saludable i òbviament la pudor de fum tampoc no em va agradar massa.\nEm va fer pensar, però, que no fa tant era la cosa més normal del món que la gent fumés dins les cases, hi haguessin nens o no. Al principi de viure a Suècia em sorprenia que la gent sortís al carrer o al balcó a fumar el cigarret, encara que el termòmetre marqués -10°C.\nSorprenentment, a Catalunya es va acceptar molt bé la prohibició de fumar en establiments tancats i l'ambient en els cafès i restaurants avui en dia és molt més agradable. Sembla increïble que quan jo anava a la Facultat, hi hagués professors que fumessin dins l'aula mentre donaven la classe. Per no parlar dels alumnes als passadissos! No recordo com a cosa estranya que la gent fumés a casa. De fet, el meu pare va fumar pipa fins fa relativament poc. Tot s'ha de dir, però, la olor del fum de pipa és millor que el dels cigarros.\nNo sé com deu ser avui dia dins les cases de la gent, ni m'importa. Almenys a casa els meus amics i família no hi ha ningú que fumi, cosa que agraeixo.\nLa imatge del fumador ha canviat, almenys per mi. Abans (parlo de fa més de 20 anys), associava els fumadors amb els intel·lectuals, els actors, la gent que sortia de marxa, els enrotllats. Ara, fumar denota poca personalitat, classe baixa, pudor, fàstic. Puc entendre que hi hagi gent gran que no pugui deixar el vici, tot i que penso que no costa tant apropar-se a una finestra oberta per no empudegar tota la casa (especialment quan no és la teva!). Ara, el que ja em costa més d'entendre és la gent que sent jove es gasta els calés en paquets de tabac.\n*de la pel·lícula "Regreso al futuro"\nPublicat per Anna a 17:44 2 comentaris:\nmagatzem de tresors\nHo sé, fa molt que no escric. En part perquè probablement no tenia res interessant per explicar, en part perquè m'he tornat a embolicar a estudiar un semestre a la Uni. Aquesta vegada, aprofitant l'ocasió estic estudiant anglès: lingüística, literatura i cultura. També tinc altres coses que m'ocupen i una d'elles és sobre la que us vull parlar avui.\nDes del gener que estic fent de voluntària al Museu de Birmingham, a la part de conservació. Un cop per setmana vaig a ajudar a restaurar unes tapisseries del s.XVIII. No és que jo en tingui massa idea de com es fa, simplement segueixo les instruccions que em donen i n'estic aprenent força. És bastant al·lucinant veure com s'han preservat els colors i la llana amb la que es va brodar. En canvi, la tela de lli sobre la que es va brodar, està en força mal estat i fa que algunes de les parts brodades no s'aguantin. En fi, no us avorriré amb aquest tema, però us en deixo una foto perquè us en feu una idea.\nPer altra banda, el fet de ser voluntària em brinda l'oportunitat d'anar a llocs que altrament no són accessibles al públic en general. Dilluns vam anar a veure el magatzem on es guarden tots els objectes que per qüestions d'espai no es poden exposar a les sales del museu. Una gran part d'objectes provenen del museu de la Indústria, que es va tancar fa uns anys, i del de Història Natural (una gran quantitat d'animals dissecats) que va patir la mateixa fi. Hi ha, però molts ítems que han estat donats per col·leccionistes privats. Hi ha de tot: des de ceràmica prehistòrica provinent de l'actual Síria fins a joguines dels anys 30 o fins i tot coses actuals (un monopatí, un mòbil...) que algun dia ocuparan un lloc especial en algun museu, segur! Una part dels objectes està guardada en uns armaris enreixats i en sales no massa acollidores, però la part més interessant, pel meu gust, estava exposada en plan magatzem d'Ikea, com veureu a les fotografies. Cap vidre, cap corda ni porta que et privés de contemplar l'objecte en qüestió. Era un somni passejar-se per aquestes sales, tot i que el temps estava limitat.\nPersonalment, em va agradar molt la colecció de vehicles, la de mobles i tots els objectes d'utilitat quotidiana, des de l'època victoriana fins als anys 50: cotxets, rentadores, vàters, rellotges...\nJa ens van dir que ens deixaven fer fotos i penjar-les a internet, sempre i quan en mencionéssim la procedència. He volgut compartir-ho amb vosaltres. No hi ha manera, però de poder-les posar mínimament endreçades, ho sento.\nPublicat per Anna a 14:45 7 comentaris:\nEtiquetes de comentaris: Anglaterra, antiguitats, Birmingham, Museu


Esplai Bruixes i Bruixots dels Escorrelots | Pàgina 2\nCom cada any, amb molta energia i il·lusió, les monitores ja hem fet la preparació del curs i fixat les dates dels esplais del primer trimestre.\nComençarem el 12 d’octubre de 16 a 19h. Més endavant us enviarem el calendari complet.\nLes inscripcions les podreu omplir de manera presencial divendres 27 de setembre de 16:30 a 19:00 i dissabte 29 de 10 a 12h. En cas de no poder venir cap dels dos dies, la podeu enviar per correu. L’últim dia per enviar inscripcions serà el 29 de setembre.\nLa reunió de famílies serà el dia 4 d’octubre a les 20h a l’esplai.\nUs avancem també les dates de la sortida de dos dies, que serà el cap de setmana del 30 de novembre i l’1 de desembre, i així ja us podeu començar a organitzar.\nVolem afegir que per qüestions logístiques aquest any l’esplai no comptarà amb la línia dels diminuts (P5 – 1r), és a dir, que les més petitones seran menudes (2n – 3r).\nEns veiem, doncs, la segona setmana d’octubre amb moltes ganes de començar aquest nou curs!


DeMemory | Hospitabulis\n« En el Fondo\nOkupes, pessebres i altres històries »\nfebrer 9, 2011 per hospitabulis\nEscoltar en Basté, darrerament, implica pagar una hipoteca incòmoda: la publicitat de productes farmacèutics estranys. Un que et torna enèrgic en tots sentits, un que evita que sordegis, un que et fa recuperar la memòria,…\nJo no hi crec gaire, ja us ho diré i els aplico, de moment, la més gran de les indiferències. Tanmateix, però, després de llegir el nou bloc de qui havia estat el director d’orquestra del Port de Badalona fins que el jutge Garzón va creuar-se en el seu camí, començo a pensar que potser sí que el DeMemory, -o alguna potinga similar-, funciona.\nRecordar, de cop i volta, tantes i tantes coses, només pot ser atribuïble als efectes d’algun fàrmac. Perquè, sinó, hauriem de pensar que tot això que ara explica, ho ha sabut sempre i s’ho ha guardat per treure-ho quan ja no en pot treure cap profit o quan pot fer més mal als seus excompanys. I això no fa per ell.\nEl DeMemory portuari aboca històries de la Maite Arqué, d’en Jordi Serra, de l’Alfred Lacasa, (secretari de la casa gran), d’en Francesc Panella, (actual conseller delegat del port, de qui, en un acte de displicència no encerta ni a escriure’n bé el cognom), d’en Zabalza d’ERCROS, i fins i tot d’en Narcís Serra i d’en Jose Montilla. Això sí que és recuperar la memòria.\nA mi la memòria tinc comprovat que em funciona com un cabdell de fils embolicats. A vegades n’estires un i et van sortint coses entrelligades que feia temps i temps que no t’havien vingut al cap.\nAra, per exemple, al llegir la dedicatòria d’en Juan Felipe Ruiz a en Zabalza, m’ha revingut una anècdota típica de la mili d’un familiar. Resulta que la feia al pirineu lleidatà i comptava entre els companys amb l’actual cap d’ERCROS. Arribat el Dia del Caudillo, – o una celebració similar -, el més lletrat dels oficials va convocar un concurs literari sobre el tema. Calia fer una redacció laudatoria del dictador. En Zabalza s’hi va posar amb l’ànim declarat de passar-se de sabó fins arribar a la frontera de la mofa i un cop culminada l’obra va cedir-ne els drets al meu parent, convençut com estava que qui la llegís, -coneixent-lo -, podria atribuir al relat un animus jocandi excessiu i sospitós. L’obra va resultar guanyadora i el premi, – uns dies de permís extraordinari-, se’l va endur el de casa meva.


Dues copes sense precedents\nEn plena Festa Major de Gràcia, l'Europa afronta el seu darrer compromís abans de la lliga posant en joc demà diumenge (19 h.) la classificació pels 1/4 de final de la Copa Catalunya i, a la vegada, el XXè Trofeu Vila de Gràcia. El rival, el Cornellà.\nL'Europa-Cornellà de vuitens de final de Copa també serà el XXè 'Vila de Gràcia'\nL’Europa, vigent campió de la Copa Catalunya, defensarà el títol en tercera ronda (1/8 de final) al Nou Sardenya contra el Cornellà -diumenge dia 16 d’agost a les 19 hores-. Aquest duel servirà també per posar en joc el XXè Trofeu Vila de Gràcia.\nZona Mixta: Copa Catalunya (2R)\nUn cop finalitzat el partit entre el Júpiter i l'Europa, corresponent a la segona ronda de la Copa Catalunya 2016, els dos tècnics van oferir roda de premsa als mitjans per valorar el resultat i altres aspectes del joc dels seus respectius conjunts.\nZona Mixta: Copa Catalunya (1R)\nUn cop finalitzat el partit entre l'Europa i l'Espanyol B, corresponent a la primera ronda de la Copa Catalunya 2016, els dos tècnics van oferir roda de premsa als mitjans per valorar el resultat i altres aspectes del joc dels seus respectius conjunts.


El TC impedeix la investidura de Puigdemont si es fa a distància\nEl Constitucional suspèn cautelarment el ple si es tira endavant la fórmula telemàtica\nImatge d'arxiu del Tribunal Constitucional.\nActualitzada 28/01/2018 a les 07:20\nEl Tribunal Constitucional (TC) espanyol va decidir ahir per unanimitat suspendre el debat d’investidura de Carles Puigdemont com a president de la Generalitat de Catalunya previst per al dia 30, en el cas que el Parlament autonòmic decideixi fer una investidura a distància i no presencial. Dimarts vinent al matí es reunirà la mesa del Parlament per decidir com es desenvoluparà el debat a la tarda, en el qual Carles Puigdemont és el candidat a president de la Generalitat. Els independentistes tenen majoria en aquesta càmera, la qual cosa garanteix que el seu candidat sigui triat, però Puigdemont i els seus col·laboradors especulen fórmules per a un debat a distància, bé a través de videoconferència o perquè un altre diputat llegeixi el discurs del candidat.\nEl govern espanyol va formalitzar un recurs contra la possibilitat que Puigdemont sigui candidat a distància, ja que està a Brussel·les des de finals d’octubre. La reunió d’ahir dels magistrats del TC, extraordinària i d’urgència, va registrar posicionaments dividits, de manera que van buscar una fórmula de consens, aconseguida de manera unànime després de sis hores de debat intern. El que ha fet el TC és aprovar una mesura cautelar i al mateix temps ajornar la seva decisió sobre l’admissió a tràmit del recurs, que hauria pogut comportar la suspensió del ple al Parlament català del 30 de gener. Ajorna aquesta decisió fins a escoltar totes les parts i haver resolt els dubtes plantejats sobre l’admissibilitat o no del recurs de l’executiu espanyol, que comptava amb un dictamen desfavorable del Consell d’Estat, un òrgan consultiu no vinculant. La decisió cautelar dels magistrats del TC va acompanyada d’un requeriment en el qual adverteixen que la seva decisió ha de ser obeïda per la mesa del parlament català, que és el seu òrgan rector. La mesura adoptada pel TC deixa ara la responsabilitat a la mesa del Parlament, el president de la qual, Roger Torrent havia insistit divendres a mantenir el ple del dimarts 30. La fórmula cautelar permet mantenir el consens demostrat fins ara pel TC, ja que els magistrats sempre han estat unànimes a rebutjar per il·legals tots els passos del procés.\nTORRENT TRASLLADA MALESTAR A ZOIDO PER LA PERSSECUCIÓ A PUIGDEMONT\nEl president del Parlament, Roger Torrent, va traslladar per carta el seu malestar al ministre de l’Interior, Juan Ignacio Zoido, per no haver-lo informat de l’operatiu policial de vigilància desplegat els últims dies al voltant del Parlament català. En la carta, amb data de divendres, Torrent mostra el seu “malestar” per no haver rebut “cap informació” que advertís del “desplegament inèdit” d’agents de la policia nacional al parc de la Ciutadella ni de les tasques policials dutes a terme a la xarxa de clavegueram del parc. “L’absència d’una comunicació formal d’aquestes activitats constitueix un gest de deslleialtat institucional per part del seu ministeri”, va dir. Torrent sol·licita que Interior justifiqui l’operatiu.


Jubilats per Mallorca: de desembre 2015\nTEATRE DE PRIMERA Article de jaume Vicens\nDe vegades quan hom surt de casa, es desplaça de cap aquí a cap allà, ho fa amb el propòsit de convertir en benefici el temps que hi dedica. Talment em va passar quan diumenge, dia sis de desembre, vaig partir cap a Palma sota el pes de la ganduleria acumulada damunt les espatlles, tot sigui dit, per veure una obra de teatre; més ben dit, una composició musical interpretada damunt un escenari de teatre i titulada La Ciutat i la Lluna. Aquest pic vaig guanyar la grossa perquè el show que em varen oferir, tan generosament, és d’aquells que fa que l’espectador se senti lloat i agraït alhora. Tal com ho deia Donald Kuspit, l’art com a pròtesi compensatòria per a una realitat problemàtica.\nEl musical La Ciutat i la Lluna és una creació de l’equip de l’escola de música Mètode Ireneu Segarra per a Ireneu Espectacles, sota guio i direcció d’Antònia Coll i Joana Furió. L’argument de l’obra dóna tractament als conflictes –just insinuats- que s’arrosseguen en multitud de districtes de les grans ciutats cosmopolites –en aquest cas decorada, la ciutat, amb molt de profit per mor d’una senzillesa de recursos ben efectiva. Les dificultats característiques de la modernitat; la convivència que genera contradiccions entre la soledat, la massificació de gent, les presses dels poca-soltes i la incomunicació humana. Amb això compareixen unes pedres despreses de la lluna; la troballa dels rocs, de confecció extraordinària i enigmàtica –aquí l’espectador no pot evitar una certa impressió de caràcter ontològic- fa que els personatges de l’obra trobin un pretext per a la cerca de complicitat; per això hem dit que l’art dels actors, i el de les guionistes i directores de la representació, ha sabut transmetre quelcom que va més enllà del que sembla a primera vista.\nLa primera impressió és la bona, la que no ha de menester gaire raonament, cosa que no vol dir que l’obra no tengui sentit més enllà de l’estètic; emperò és la qualitat en la forma d’expressar allò que també facilita la comprensió del text. Precisament és el propòsit reeixit de comunicar que té l’obra, gràcies a la bona interpretació i el muntatge, l’aspecte que permet comprometre el sentiment de l’espectador. Una combinació perfecta entre la forma i el tema.\nL’espectador resta absort davant una escenificació que és popular, res de glamour, davant d’una faula moral sobre aspectes de la contemporaneïtat. No debades la significació d’una obra ha de pagar el peatge de l’actualitat, si ha d’adquirir crèdit entre un públic que no vol que li aixequin la camisa. No estam parlat d’un art provincià perquè La Ciutat i la Lluna incorpora més del que a simple cop d’ull pot semblar: hi ha elegància sòbria, sostinguda durant tota la representació, a la qual no compromet gens el dinamisme dels actors cantors i de les actrius cantores. Ni un minut de repòs, frenesí que no embafa en cap moment. Desgast dels intèrprets a causa del muntatge de l’obra, desgast físic i de concentració perquè la funció interactiva, entre les persones que actuen en directe i els músics virtuals que interpreten en diferit a través d’un audiovisual –una part del muntatge de l’obra també plena d’encert i, per això mateix, sorprenent- requereix aquesta despesa física important. És per aquest motiu que la coordinació de totes dues facetes ha de ser mil·limètrica perquè els músics en diferit no sols interpreten peces que han de ballar els actors en directe, sinó que tot sovint els interpel·len amb escoltes comprometedors.\nL’art que desprèn l’habilitat de l’escenificació no és l’única oferta de la companyia perquè l’obra incorpora interès humà específic; en cap moment no defuig el tema social com a problemàtica. La il·lusió, com a alternativa a les privacions urbanes, que provoca les pedres desferrades de la lluna, no sabem si de manera fortuïta o per traça d’encanteri –elements enigmàtics que sempre ha d’incorporar el bon teatre- en cap moment no provoca la impressió de ximpleria banal, gràcies a la força que desprèn la capacitat d’idealitzar que tenen els artistes.\nPel que fa al repertori de figurants, tothom a gran nivell però de bon de veres perquè tot està molt ben executat; la música és de Poire Vallvé amb la lletra de Rafel Simó. L’adaptació d’Antònia Coll i Joana Maria Furió ha convertit amb traça eficaç l’argument original en un musical modern on els intèrprets (quartet de corda format per Xavier Pericàs, Margalida Gual, Lluís Oliver i Edu Ninot) interactuen des d’una pantalla –presència audiovisual en diferit- amb les veus en directe dels personatges; Maia Planas, Joan Vila, Fred Sizaret i Pep Planas, actor aquest darrer que ha fet cursos de formació teatral i ha guanyat diversos certàmens com a actor amateur.\nEnllaç amb el darrer programa d'Es Jai de sa Barraqueta\nRondaia: En Joanet Carnisser (minut 1:18)\nMúsica: (de Nadal) Emili Vendrell (minut 28:23), Dina Washington(m 36:16, Maria del Mar Bonet (m 49:36)\nTema principal: Jesús de Natzaret i els poderosos (minut 30:56)\nEs Jai de sa Barraqueta 17/12/15\nSi accediu al programa per mitjà del Facebook Es Jai de sa Barraqueta vos estalviareu un video anunci de IVOOX.\nSi visitau el facebook Es Jai de sa Barraqueta hi trobareu la majoria de programes de ràdio que hi hem anat fent. Cada dijous, de sis a 7 del decapvespre, Jubilats per Mallorca feim un programa de ràdio per Ona Mediterrània, 98.0 de la FM, que titulam Es Jai de sa Barraqueta com sa primera de ses rondaies que va publicar Mossèn Alcover, l'any 1880 en el setmanari L'Ignorància.\nA molts d'aquests programes s'hi inclou una rondaia, generalment contada pel nostre soci en Rafel Cortès, però també hi ha molts de programes sense rondaia. El format és heterogeni; com a mostra vos posam el contingut aproximat dels tres darrers programes penjats a dia d'avui:\nEl programa de dia 10 de desembre\nRondaia: Es dos bessons (a partir del minut 8:07)\nMúsica: "Tu vas lluitar" i tres de la Trinca\nTema gros: Contra les mentides (a partir del minut 31:50)\nEl programa de dia 3 de desembre\nMúsica: "Qualsevol nit pot sortir el sol" i vuit cançons més.\nArgument: Les estafes que patim, a nivell local i a nivell global.\nTema: "I amb l'esperança encara, com a darrer reducte de la voluntat contra la lògica"\nEl programa de dia 26 de novembre\nRondaia: Es tres germans\nMúsica: Jordi Savall (Orient - Occident II)\nTema: Tricentenari del Decret de nova planta i altres.\nTambé avisar-vos que dia 24 de desembre, dissabte de Nadal, tot i que la programació normal no es reprendrà fins a dia 7 de gener, podreu escoltar en directe, per Ona Mediterrània, en Rafel Cortès contant sa rondaia de L'amor de les tres taronges, que és una de les que no estan editades en CD de les que va enregistrar en Francesc de Borja Moll.\nFESTA DE NADAL DE JUBILATS PER MALLORCA (AVUI)\nDivendres, dia 18, a Palma, a Can Alcover, carrer de Sant Alonso 24 (darrera Montision)\n- A les 7 i mitja projecció d'un DVD de 7 minuts de durada, conversa sobre les conclusions de les jornades: Eines per al debat lingüístic (els qui no hi assistiren podran accedir als material, les eines, que s'hi repartiren)\n- A les 8 del vespre comença la festa amb l'actuació del grup BILLHARMONIA, trio a capella format per Antònia Borràs, Montse Isern i Antònia Llabrés, amb la col.laboració de Jacob Pérez (baix).\n- A les 8 i mitja o a un quart per les 9, sopar. Les begudes les posa l'associació i el menjar els voluntaris que vulguin lluir les seves habilitats culinàries (qui no tengui habilitats culinàries per a exhibir no és mester que dugui res).\n- A les 9 i quart (o 9 i mitja) En Rafel Cortès ens farà prendre part en la recitació de diversos poemes de Salvador Espriu i de Guillem d'Efak i llavors cantarem tots plegats ajudats pels amics de BILLHARMONIA que ens hi acompanyaran.\nVos hi esperam a totes i a tots. No cal esser soci per participar a la nostra festa\nSi el voleu fer servir de text a repartir el mes de desembre .- CONTRA C'S\nEls múltiples casos de corrupció de membres del PP arreu de l'estat, va fer que el gran capital financer que ha fabricat la crisi que ha empobrit la majoria de la gent, però que a ells els ha fet més rics que no ho eren abans, temés, amb motiu, una catàstrofe d'aquest partit. El fet que les mobilitzacions populars del 15 M, els fugissin de les mans, i que prengués més força de la que ells volien “Podemos”, els va dur a témer que tampoc el PSOE, que també estava tocat d'ala, no fos una alternativa vàlida i suficient.\nHi hagué presidents de bancs grossos que ho verbalitzaren dient que haurien de crear un “Podemos” de dretes. Llavors varen veure que, tot i que a escala petita, ja el tenien i que bastaria potenciar-lo: era el partit C's – “Ciudadanos”, que ja funcionava a Catalunya.\nHem vist com això s'ha desfermat amb una campanya de propaganda a tots els mitjans de comunicació grossos de tot l'Estat, que arriben fins i tot a embafar amb la propaganda que els fan, a C's, però que té un perill d'engany molt fort pel fet que ells, els de C's, bravegen de ser de centre, quan són més de dretes que no el PP, estan a favor del TTIP, dels regals que s'han fet a la banca, i que Espanya doni suport a la Guerra de Síria, com ja va fer amb la de l'Iraq, a més de voler mantenir la situació de colònia que patim per part de l'Estat, tant en el terreny econòmic com en el terreny cultural.\nNO VOS DEIXEU ENGANAR PER LA PROPAGANDA QUE TOTS ELS GRANS MITJANS DE COMUNICACIÓ ESPANYOLS CONTROLATS PEL CAPITAL FINANCER I PER LA BANCA LI FAN A C'S, LA GRAN MENTIDA DEL PODER QUE MALTRACTA LA GENT I EL POBLE.\nEnllaç amb el darrer programa d'Es Jai de sa Barra...\nFESTA DE NADAL DE JUBILATS PER MALLORCA (AVUI)Di...\nSi el voleu fer servir de text a repartir el mes d...


Només el 17% dels afectats per l’exempció d’IRPF en les prestacions per maternitat obtindran la devolució - À Punt\nNomés el 17% dels afectats per l’exempció d’IRPF en les prestacions per maternitat obtindran la devolució\nEl motiu es deu al baix salari que obtenen les dones, especialment quan es troben en l’edat de maternitat.\n29 d'octubre 2018 - 14:42\nEls Tècnics del Ministeri d’Hisenda (Gestha) han estimat que només el 17,1% de les mares i pares afectats per l’exempció d’IRPF en les prestacions per maternitat i paternitat obtindrà la devolució de les retencions. En concret, 200.000 persones rebran la devolució que estarà al voltant dels 266 milions d’euros.\nEl motiu, segons explica Gestha, es deu al baix salari que en línies generals obtenen les dones, especialment quan estan en l’edat de maternitat. De fet, el 83% de les mares treballadores reben salaris inferiors als 18.400 euros anuals.\nAixí ho ha assenyalat el sindicat, després que l’Agència Tributària haja anunciat un formulari en línia en la seua pàgina web per facilitat la sol·licitud de les reclamacions, que també es pot fer des de totes les oficines d’Hisenda. En aquest enllaç podrà consultar quins són els passos per sol·licitar la devolució de la prestació per maternitat.\nTot i que 1.100.000 persones podrien beneficiar-se de l’exempció de l’IRPF en les baixes per maternitat, els tècnics adverteixen que unes 900.000 no rebran cap devolució.\nLes prestacions corresponents a l’exercici 2018 es regularitzaran al presentar la declaració de l’IRPF en la pròxima campanya de la renda, mitjançant la deducció de les retencions que la Seguretat Social haja realitzat, encara que aquesta prestació quede exempta amb posterioritat.